Bandêa da Repùbrica Socialìsta Soviética Azêra

A **bandêa da [[Repubbrica Socialista Sovietica de l'Azerbaijan|Repùbrica Socialìsta Soviética Azêra]]** a l'êa 'na bandêa da-o sénplice sfóndo rósso, decorâ da 'n scìnbolo da mesoîa con martéllo indoòu e 'na stélla róssa da-o bòrdo d'öo mìsse in sciô seu cànto de d'âto, in sciâ mancìnn-a. Inta bandêa gh'é ascì 'na bànda òrizóntale de cô bleu ch'a crêuve a quàrta pàrte ciù in bàsso e ch'a raprezénta o Mâ Càspio. 

L'ùrtima versción in ûzo da bandêa da RSS Azêra a l'é stæta introdûta a l'inprinçìpio da-o K.M.A. Kyazimzade, diretô do Musêo naçionâle d'àrte de l'Azerbaigiàn, pe êse adotâ ofiçialménte cómme bandêa naçionâle con decrétto do *Presidium* do Suprêmo Soviet da RSS Azêra a-i 7 de òtôbre do 1952. Quésta bandêa a l'é coscì definîa: A bandêa naçionâle da Repùbrica Socialìsta Soviética Azêra a l'é 'n quàddro formòu da dôe bànde òrizóntali da-i coî chi aprêuvo: a pàrte de d'âto róssa, pægia a-i tréi quàrti da larghéssa, e quélla de sótta bleu, làrga ciù ò mêno 'n quàrto do totâle. Inte l'àngolo de d'âto in sciâ mancìnn-a da bànda róssa, in sciô fiànco de l'àsta, se trêuva l'inmàgine de 'na mesoîa con martéllo da-o cô indoòu, ch'a gh'à de d'âto 'na stélla a çìnque pónte de cô rósso, incornixâ da 'n màrgine öo. O rapòrto tra larghéssa e longhéssa o l'é de 1:2 O tèsto da descriçión da bandêa naçionâle inta Costituçión da RSS Azêra o l'é stæto mìsso a giórno a-i 18 de agósto do 1953, sénsa però specificâ a proporçión de l'inmàgine da mesoîa con martéllo. A-i 5 màzzo do 1956 o *Presidium* do Suprêmo Soviet da RSS Azêra o l'à aprovòu i "Regolaménti in sciâ bandêa de Stâto da Repùbrica Socialìsta Soviética Azêra", con de régole de ciù in scî detàggi di eleménti da bandêa. Co-in ùrtimo decrétto do *Presidium* do Suprêmo Soviet da RSS Azêra, emanòu o 16 màrso do 1981, l'é stæto specificòu che into revèrso da bandêa no dovéiva stâghe a mesoîa e o martéllo.

## Stöia
Da-a segónda meitæ do 1921 a-o 1922 a RSS Azêra a l'à dêuviòu 'na bandêa róssa con di caràteri cirilìchi in giâno a formâ a scrîta *АССР*, sàiva a dî ASSR. A-i 12 de màrso 1922 a RSS Azêra a l'é stæta unîa a-a RSS Giorgiànn-a e a-a RSS Armêna inta coscì dîta RSFS Transcaocàzica, tórna spartîa inte træ repùbriche do 1936.

Immaggine:Flag of the Azerbaijan Soviet Socialist Republic (1920).svg|Bandêa da RSS Azêra, 1920
Immaggine:Flag of the Azerbaijan Soviet Socialist Republic (1920–1921).svg|Bandêa da RSS Azêra, 1920-1921
Immaggine:Flag of the Azerbaijan Soviet Socialist Republic (1921–1922).svg|Bandêa da RSS Azêra, 1921-1922

Do 1937 l'é stæto azónto l'inmàgine da mesoîa con martéllo into cànto de d'âto in sciâ mancìnn-a, con de sótta a scrîta in caràteri latìn *AzSSR* a-o pósto di caràteri cirilìci prìmma dêuviæ. A tèrsa versción a l'é stæta adotâ inti ànni '40, co-a scrîta *AzSSR* sostitoîa tórna da-a scrîta in cirilìco *АзССР*. L'ùrtima versción da bandêa a l'é stæta quélla adotâ a-i 7 d'òtôbre do 1952. A l'êa pægia a-a bandêa de l'Unión Soviética, co-ina bànda òrizóntale bleu into quàrto ciù bàsso. In sciâ fìn, sta bandêa chi a l'é sciortîa d'inte l'ûzo a-i 5 de frevâ do 1991, quànde l'é stæto introdûto tórna 'na bandêa bazâ in sce quélla da Repùbrica Democràtica de l'Azerbaigiàn.

Immaggine:Flag of the Azerbaijan Soviet Socialist Republic (1937-1940).svg|Bandêa da RSS Azêra, 1937-1940
Immaggine:Flag of the Azerbaijan Soviet Socialist Republic (1940-1952).svg|Bandêa da RSS Azêra, 1940-1952
Immaggine:Flag of the Azerbaijan Soviet Socialist Republic (1952–1956).svg|Bandêa da RSS Azêra, 1952-1956
Immaggine:Flag of the Azerbaijan Soviet Socialist Republic (1952–1991).svg|Bandêa da RSS Azêra, 1956-1991
Immaggine:Flag of Azerbaijan 1918.svg|Da-o 1991, cómme bandêa da Repùbrica de l'Azerbaijan


## Nòtte


## Vôxe corelæ
* Enblêma da Repùbrica Socialìsta Soviética Azêra
* Inno da Repùbrica Socialìsta Soviética Azêra

## Âtri progètti

Categorîa:Repùbrica Socialìsta Soviética Azêra